Diari Oficial de la Generalitat Valenciana


Sumari del DOGV 5271, del 01-06-2006 (2006/5370)

RESOLUCIÓ de 26 d'abril de 2006, de la directora general de Justícia, de la Conselleria de Justícia, Interior i Administracions Públiques, per la qual resol inscriure els Estatuts del Col·legi Oficial de Protètics Dentals de la província d'Alacant, i es disposa la seua publicació en el Diari Oficial de la Generalitat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5271

Data del DOGV
:   01-06-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/5370


Data del document
:   26-04-2006

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Descriptors 

:   * col·legi professional
    * reglament intern
    * professió paramèdica
    * legislació

RESOLUCIÓ de 26 d'abril de 2006, de la directora general de Justícia, de la Conselleria de Justícia, Interior i Administracions Públiques, per la qual resol inscriure els Estatuts del Col·legi Oficial de Protètics Dentals de la província d'Alacant, i es disposa la seua publicació en el Diari Oficial de la Generalitat. [2006/A5370]  
Vist l'expedient d'inscripció estatutària instruït a instància del Col·legi Oficial de Protètics Dentals de la província d'Alacant, inscrit amb el número 100 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i registre dels seus Estatuts en aquest, basant-se en els següents   
Fets   
1. Miguel Santacruz Gómez, president del Col·legi Oficial de Protètics Dentals de la província d'Alacant va presentar, el 6 de juny de 2005, els Estatuts del dit Col·legi, aprovats per l'Assemblea Constituent d'aquest, en data 7 de maig de 2005, per a la seua inscripció al Registre de Col·legis Professionals i de Consells Valencians de Col·legis Professionals, en compliment d'allò que preveu l'article 11, de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana i les disposicions transitòries del Decret 271/2004, de 10 de desembre, del Consell de la Generalitat, pel qual es crea el Col·legi Oficial de Protètics Dentals de la província d'Alacant, per segregació del Col·legi Oficial de Protètics Dentals de la Comunitat Valenciana.   
2. Després de les modificacions produïdes en el text dels dits Estatuts en la tramitació del procediment, i segons Acta de Presència número 349, de 23 de febrer de 2006, autoritzada pel notari, Juan Manuel Clemente González, l'Assemblea General del Col·legi Oficial de Protètics Dentals de la província d'Alacant, en reunió celebrada el 25 de febrer de 2006, va acordar aprovar la nova redacció dels seus Estatuts, que van estar registrat a l'esmentat Registre, en data 31 de març de 2006.  
3. El text dels Estatuts figura com a annex a la present Resolució, i es dona ací per reproduït.  
Fonaments de dret  
1. Els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana.   
2. Tals Estatuts han sigut aprovats amb els requisits i les formalitats previstos en el dit article, així com en el Decret 271/2004, de 10 de desembre, del Consell de la Generalitat, pel qual es crea el Col·legi Oficial de Protètics Dentals de la província d'Alacant, per segregació del Col·legi Oficial de Protètics Dentals de la Comunitat Valenciana, i en l'Acord de 10 de febrer de 2005, de la Comissió Gestora del Col·legi Oficial de Protètics Dentals de la província d'Alacant (DOGV núm. 4.958, de 3 de març).  
3. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Interior i Administracions Públiques, competent aquesta per així disposar-ho l'article 6.1 de l'esmentada Llei 6/1997, tenint en compte allò previst per la disposició final del Decret 4/2002, de 8 de gener, en virtut de les atribucions que té conferides pel Decret 8/2004, de 3 de setembre, del president de la Generalitat, pel qual s'assignen competències a la Presidència de la Generalitat i a les conselleries amb competències executives, i pel Decret 153/2005, de 28 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia, Interior i Administracions Públiques.  
Vistos l'article 36 de la Constitució Espanyola i l'article 49.122a, de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última, i la resta de disposicions complementàries de pertinent aplicació, es dicta la següent  
Resolució  
Primer  
Que s'inscriguen els Estatuts del Col·legi Oficial de Protètics Dentals de la província d'Alacant al Registre de Col·legis Professionals i de Consells Valencians de Col·legis Professionals de la Comunitat Valenciana.  
Segon  
Que es publique la present Resolució en el Diari Oficial de la Generalitat.  
Contra aquesta resolució, que posa fi a la via administrativa, es podrà interposar, potestativament, recurs de reposició davant del mateix òrgan que l'ha dictada, en el termini d'un mes, comptador des de l'endemà de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.  
València, 26 d'abril de 2006.. La directora general de Justícia: Patricia Montagud Alario.  
Estatuts del Col·legi Oficial de Protètics Dentals de la Província d'Alacant  
TÍTOL I  
CAPÍTOL I  
Disposicions generals  
Article 1. El Col·legi Oficial de Protètics Dentals de la província d'Alacant, és una corporació de Dret Públic de caràcter representatiu i amb personalitat jurídica pròpia, que gaudeix de plena capacitat per a obrar per al compliment dels fins que li són propis i constitueix l'organització professional en què s'integren, amb caràcter obligatori, els protètics dentals que exercisquen la seua professió a la província d'Alacant.  
Article 2. El Col·legi Professional de Protètics Dentals de la província d'Alacant queda emparat per la Constitució Espanyola, per la Llei i el Reglament de Col·legis Professionals, com també per la legislació comunitària, estatal i autonòmica que l'afecte i serà regit, a més, de per aquesta normativa, per aquests Estatuts i pels reglaments de règim interior.  
Article 3. El Col·legi exercirà, en tot cas, la representació col·lectiva i oficial de la professió de protètic dental a l'àmbit territorial de la província d'Alacant.  
Article 4. El castellà i el valencià són les llengües pròpies del Col·legi Oficial de Protètics Dentals de la província d'Alacant.  
CAPÍTOL II  
Denominació, domicili i àmbit territorial  
Article 5. La denominació serà Col·legi Oficial de Protètics Dentals de la província d'Alacant i el domicili social es fixa a Alacant, carrer Sant Carles, núm. 134, pis primer.  
El Col·legi Professional exerceix les seues funcions en tot l'àmbit territorial de la província d'Alacant  
CAPÍTOL III  
Relacions amb l'administració  
Article 6. En els seus aspectes institucionals i corporatius, el Col·legi Professional de Protètics Dentals de la província d'Alacant es relacionarà amb l'administració de la Generalitat; pel que fa a aspectes institucionals a través de la Conselleria de Justícia, Interior i Administracions Públiques i en els aspectes relatius als continguts propis de la professió, el Col·legi es relacionarà amb la Conselleria de Sanitat o la que siga competent en la matèria.  
CAPÍTOL IV.  
De les relacions amb el Consell General  
de Col·legis de Protètics Dentals d'Espanya  
Article 7. D'acord amb la legislació vigent, el Col·legi de Protètics Dentals de la província d'Alacant s'integrarà, si fa al cas i complint amb la legislació aplicable, en el Consell General de Protètics Dentals d'Espanya.  
CAPÍTOL V  
Fins i funcions del Col·legi  
Article 8. Correspon al Col·legi exercir les funcions i els fins que li assigna, de manera general, la legislació vigent relativa als col·legis professionals i, amb caràcter merament enunciatiu, els expressats en els articles següents.  
Article 9. Són fins essencials del Col·legi, dins del seu àmbit territorial:  
a) Vetlar per la satisfacció dels interessos generals relacionats amb l'exercici de la professió de protètic dental.  
b) Promoure la constant millora de la qualitat de les prestacions professionals dels col·legiats, a través de la formació i el perfeccionament d'aquests.  
c) Cooperar en la millora dels estudis que condueixen a l'obtenció dels títols habilitats per a l'exercici de la professió.  
d) Col·laborar, amb les administracions públiques, en l'exercici de les seues competències i en els termes que preveuen les lleis.  
Article 10. Són funcions específiques del Col·legi, al seu àmbit territorial:  
1. Exercir la representació legal de la professió i la de qualsevol col·legiat individual quan siga expressament requerit per aquest, davant de qualsevol organisme oficial o particular, relatiu a l'exercici de la professió.   
2. Mantindre la disciplina professional dels col·legiats sobre els principis d'unitat i cooperació indispensables, salvaguardant i fent observar els principis deontològics i ètics i socials de la professió, de la seua dignitat i del seu prestigi. Amb aquesta finalitat, podrà elaborar els codis corresponents de compliment obligatori.  
3. Emparar i defendre els drets i el prestigi professional i social dels col·legiats en general.  
4. Crear, sostindre i fomentar obres de previsió de crèdit, de consum i de seguretat, en els seus diversos aspectes. Promoure mecanismes o institucions de protecció social dels col·legiats jubilats, malalts, invàlids, viudes i òrfens dels col·legiats.  
5. Evitar les situacions d'intrusisme professional, i exercir les accions legals necessàries contra aquelles persones que exercisquen actes propis de la professió de protètic dental sense tindre la dita qualificació, així com requerir el suport de les autoritats governatives, judicials i sanitàries.  
6. Emetre els informes tècnics i professionals en els assumptes o matèries que li siguen sotmesos, per entitats o institucions públiques o privades.  
7. Informar les empreses del ram de les condicions desitjables per al desenvolupament de nous productes.  
8. Organitzar serveis d'assessorament jurídic, econòmic, administratiu, tècnic o de qualsevol altra classe, a favor dels col·legiats.  
9. Col·laborar amb els organismes corresponents, per a establir les condicions d'exercici professional en les diverses modalitats o especialitats.  
10. Proposar a la província d'Alacant, o a la seua Administració Publica, les normes necessàries per a garantir i millorar les condicions tècniques i higièniques de la pròtesi dental.  
11. Establir les normes que regulen el règim econòmic del Col·legi i dels organismes afins que en depenen.  
12. Portar el cens de professionals i el registre de títols dels col·legiats  
13. Resoldre totes les peticions que li corresponguen, en virtut de les disposicions legals vigents i del que estableixen aquests Estatuts o que li demanen les autoritats.  
14. Editar els butlletins necessaris que servisquen d'informació general i científica a tots els col·legiats i també les circulars i publicacions de qualsevol tipus que la Junta de Govern o l'Assemblea General creguen convenients.  
15. Determinar les condicions per a la contractació, disciplina i acomiadament del personal al servei del Col·legi.  
16. Fomentar els actes de caràcter cultural i científic. Amb aquesta finalitat, podran ser creades seccions científiques.  
17. Exercir, en substitució del col·legiat i prèvia petició formal d'aquest, les accions legals necessàries per a la reclamació i cobrament d'honoraris, tals serveis comportaran, per al col·legiat que els origine, el seu pagament.  
18. Intervindre com a mediador en els conflictes professionals que sorgisquen entre els col·legiats, amb la sol·licitud prèvia dels interessats. Exercir funcions arbitrals en els assumptes que li siguen sotmesos, conforme a la legislació general d'arbitratge.  
19. Establir barems d'honoraris, que tindrien caràcter merament orientatiu, sense perjudici de la normativa d'aplicació sobre defensa de la competència i competència deslleial i publicitat.  
20. Elaborar i aprovar els seus pressupostos anuals d'ingressos i despeses, així com els seus comptes i liquidacions pressupostàries.  
21. Establir i exigir les aportacions econòmiques dels col·legiats.  
22. Organitzar cursos dirigits a la formació i perfeccionament professional dels col·legiats.  
23. Col·laborar amb les entitats de formació i perfeccionament professional dels col·legiats.  
24. Quantes altres funcions redunden en benefici dels interessos professionals dels col·legiats i s'encaminen al compliment dels fins col·legials.  
Article 11. Per al compliment dels seus fins, el Col·legi gaudeix de personalitat jurídica i total autonomia, i podrà posseir, adquirir, gravar i alienar qualsevol classe de béns mobles i immobles, realitzar actes de disposició i domini sobre aquests, comparéixer davant de qualsevol autoritat, organisme i jurisdicció, exercitar les corresponents accions i drets, seguir tota classe de procediments i, en general, gaudeix de totes les facultats i drets concedits a les persones jurídiques, sense més limitacions que les establides en les lleis o en aquests Estatuts.  
CAPÍTOL VI  
Drets i deures dels col·legiats  
Article 12. Tots els col·legiats tindran els següents drets:  
a) Exercir la professió i usar el títol de Protètic Dental o l'habilitació corresponent, tal com estableixen els presents Estatuts.  
b) Participar en la gestió del Col·legi a través dels òrgans col·legiats, i exercir el sufragi actiu i passiu en les condicions previstes en aquests Estatuts.  
El vot dels col·legiats exercents tindrà doble valor que el dels no exercents; tot això de conformitat amb els articles dels presents Estatuts que regulen aquesta matèria.  
c) Rebre informació sobre les activitats professionals del Col·legi.  
d) Rebre l'assistència del Col·legi en qualsevol conflicte d'origen professional, a través dels serveis tècnics d'assessorament, de què en cada moment puga el Col·legi disposar.  
Serà nul·la qualsevol exclusió o discriminació en menyscapte o perjudici d'aquests drets.  
Article 13. Són deures dels col·legiats:  
a) Complir i acatar els presents Estatuts i els acords dels òrgans de govern del Col·legi, com també les lleis i reglaments vigents.  
b) Facilitar informació veraç i responsable sobre les qüestions que no tinguen naturalesa reservada, quan siga requerit pels òrgans de Govern del Col·legi, així com designar un domicili professional, a l'efecte de notificacions.  
c) Satisfer les quotes col·legials ordinàries i extraordinàries, establides per a contribuir al sosteniment del Col·legi, suportar totes les contribucions econòmiques de caràcter fiscal, corporatiu o de qualsevol altra índole, a què la professió es trobe subjecta.  
d) Exercir els llocs per als quals hagen sigut elegits.  
e) Complir correctament els seus encàrrecs professionals i tractar els clients i ciutadans amb la correcció professional deguda.  
f) Abstindre's de qualsevol pràctica que supose competència deslleial o pose en perill la salut dental de l'usuari de la pròtesi.  
g) Denunciar al Col·legi tot acte d'intrusisme que arribe al seu coneixement, com també els casos d'exercici il·legal, tant per no col·legiació com per trobar-se suspés o inhabilitat el denunciat.  
h) Guardar respecte als companys de professió, evitar competències il·lícites i complir els deures corporatius.  
i) Prestar els seus serveis professionals amb l'adequat nivell de qualitat.  
TÍTOL II  
Col·legiació  
CAPÍTOL I.  
Obligatorietat  
Article 14. En el Col·legi Professional de Protètics Dentals de la província d'Alacant s'integraran, amb caràcter obligatori, sense perjudici de les titulacions que pogueren establir-se en un futur, els que en la dita província posseïsquen la titulació de tècnic superior en Pròtesis Dentals, d'acord amb el que preveu el Reial Decret 1594/1994, de 15 de juliol, pel qual es desenvolupa la Llei 10/1986, de 17 de març, sobre odontòlegs i altres professionals relacionats amb la salut dental, i exercisquen la corresponent professió, a la província d'Alacant, de forma única o principal.  
Hauran d'integrar-se amb caràcter obligatori, així mateix, al Col·legi Professional de Protètics Dentals de la província d'Alacant:  
a) Els professionals que posseïsquen la titulació de Formació Professional de Segon Grau de Protètic Dental i exercisquen la professió corresponent de forma única o principal a la província d'Alacant.  
b) Els professionals que hagen obtingut l'habilitació professional per a l'exercici de la professió de Protètic Dental, d'acord amb el que preveu l'Orde del Ministeri de la Presidència, de 14 de maig de 1997, per la qual es desenvolupa la disposició transitòria primera del Reial Decret 1594/1994, de 15 de juliol, per què, així mateix, es desenvolupa la Llei 10/1986, de 17 de març, Reguladora de la Professió d'Odontòleg i altres professions relacionades amb la salut dental, i exercisquen la corresponent professió de forma única o principal.  
Estaran incorporats obligatòriament al Col·legi Oficial de Protètics Dentals de la província d'Alacant, tots els enumerats anteriorment, independentment que treballen per compte propi o alié, o que es dediquen a la fabricació, assessorament, la formació o comercialització.  
Article 15. Sense perjudici de l'anterior, podran pertànyer també al Col·legi, en qualitat de protètics dentals no exercents, aquells que, reunint els requisits acadèmics exigits, així com els establits en aquests Estatuts, no exercisquen la professió de protètic dental.  
Els col·legiats no exercents estaran obligats a satisfer les quotes que es determinen i tindran els drets i deures que expressament se'ls reconega en els presents Estatuts.  
CAPÍTOL II  
Requisits i presentació de la sol·licitud  
Article 16. Per a la incorporació al Col·legi Oficial de Protètics Dentals de la província d'Alacant caldran les condicions següents:  
a) Estar en possessió del títol de Protètic Dental o habilitat.  
b) Ser major d'edat.  
c) No estar inclòs en causa d'incapacitat o incompatibilitat per a l'exercici de la professió.  
d) Satisfer les quotes d'ingrés i complir els requisits documentals que estableixen aquests Estatuts.  
Article 17. Correspon a la Junta de Govern del Col·legi resoldre sobre les sol·licituds d'incorporació a aquest. Les sol·licituds d'incorporació seran admeses o denegades. En aquest últim supòsit, la Junta de Govern fonamentarà la seua resolució.  
En els supòsits en què la sol·licitud no reunisca els requisits exigits, procedirà l'aplicació, en matèria d'esmena, de la Llei 30/1992, de 26 de novembre.  
La Junta de Govern podrà denegar la sol·licitud de col·legiació si considerara que la documentació aportada pel sol·licitant és insuficient, oferira dubtes d'autenticitat, o no reunira les condicions exigides per la legislació vigent i aquests Estatuts, o quan l'interessat estiguera complint condemna imposada per Tribunal ordinari de justícia, que comporte com a pena accessòria la inhabilitació, absoluta o parcial, per a l'exercici de la professió.  
La denegació requerirà audiència prèvia de l'interessat i resolució motivada. Contra la resolució denegatòria es podran interposar els recursos recollits en els presents Estatuts.  
Haurà de concedir-se la incorporació al Col·legi als qui reunisquen els requisits exigibles per a això, d'acord amb els presents Estatuts.  
El Col·legi portarà un llibre de registre dels seus membres, en què hauran de constar tots els aspectes que determinen segons els Estatuts, lleis i reglaments.  
CAPÍTOL III  
Pèrdua de la condició de col·legiat  
Article 18. Seran causes suficients per a la pèrdua de la condició de col·legiat:  
1. Sol·licitar, de forma voluntària, la baixa en aquest per causes justificades i acreditades documentalment. L'esmentada baixa serà comunicada fefaentment per escrit dirigit al president, amb un mes d'antelació com a mínim. La dita baixa no eximeix del pagament de les quotes pendents.  
2. L'incompliment de les seues obligacions com a col·legiat.  
3. La condemna judicial ferma, que comporte la inhabilitació per a l'exercici de la professió. En aquest cas, el protètic dental podrà mantindre la seua condició de col·legiat no exercent.  
4. Per sanció ferma d'expulsió del Col·legi, aprovada en expedient disciplinari.  
5. Impagament de sis quotes, previ requeriment fefaent.  
Article 19. La pèrdua de la condició de col·legiat, quan ha de ser acordada per la Junta de Govern, requerirà expedient, audiència de l'interessat i resolució motivada, que advertirà dels recursos que puga interposar l'interessat. L'acord és immediatament executiu, llevat de la suspensió acordada per òrgan judicial o administratiu competent.  
Article 20. En cas de baixa per falta de pagament de les quotes ordinàries o extraordinàries, els col·legiats podran rehabilitar els seus drets pagant allò que s'ha degut, els seus interessos al tipus legal i la quantitat que corresponguera com a nova quota d'ingrés.  
Article 21. En tot cas, la pèrdua de la condició de col·legiat, per qualsevol dels motius exposats, comportarà la pèrdua de tots els drets derivats de la col·legiació, llevat del que disposa l'article 18.3, dels presents Estatuts.  
TÍTOL III  
Del funcionament del Col·legi  
CAPÍTOL I  
Dels òrgans de govern del Col·legi  
Article 22. El govern del Col·legi estarà presidit pels principis de democràcia, autonomia i participació col·legial.  
Els òrgans de Govern del Col·legi seran els següents:  
.- L'Assemblea General   
-. La Junta de Govern  
CAPÍTOL II  
 Assemblea General  
Article 23. Tots els col·legiats exercents i no exercents, en plenitud dels seus drets, formen part de l'Assemblea General i podran assistir-hi amb veu i vot, i aquest últim és indelegable, i sense perjudici del que disposa l'article 12 dels presents Estatuts.  
L'Assemblea General és l'òrgan suprem de decisió del Col·legi en els assumptes propis de la seua competència, d'acord amb les disposicions d'aquests Estatuts i es reuneix una vegada a l'any, en el mes de febrer, en sessió ordinària.  
Article 24. L'Assemblea General Ordinària té les funcions següents:  
1r. La lectura i aprovació de l'acta de la sessió anterior.  
2n. L'aprovació dels comptes del Col·legi de l'any anterior i l'examen i aprovació dels pressupostos del Col·legi per al següent. L'examen de tota la documentació econòmica es durà a terme necessàriament a la seu del Col·legi.  
3r. Dictar i aprovar les normes, reglaments i codis d'orde general, que es creguen convenients per al desenvolupament de la professió.  
4t. La presa d'acords en relació amb els assumptes i propostes de la Junta de Govern i dels col·legiats.  
5é. L'aprovació i modificació dels Estatuts del Col·legi, d'acord amb la proposta que puga formular la Junta de Govern.  
6é. La dissolució del Col·legi i, en aquest cas, la destinació dels seus béns.  
7é. Elecció dels membres que compondran la Comissió de Recursos, així com els suplents de la mateixa.  
Article 25. L'Assemblea General Extraordinària té les funcions següents:  
a) Aprovació i modificació dels Estatuts del Col·legi i dels reglaments de règim interior i del règim i relacions professionals, segons el que estableix la Llei 6/1997, de 4 de desembre, de Consells i Col·legis Professionals de la Comunitat Valenciana.  
b) Autorització a la Junta de Govern per a adquirir, alienar o gravar béns immobles del patrimoni del Col·legi.  
c) Aprovació de quotes extraordinàries.  
d) La moció de censura només podrà plantejar-se en l'Assemblea General Extraordinària, convocada a aquest efecte. La moció de censura haurà d'incloure una llista de candidats i un programa alternatiu, perquè prospere la dita moció de censura, el vot favorable, directe i personal de la meitat més un dels assistents.  
e) Decidir sobre la fusió, absorció, o dissolució del Col·legi.  
f) Aquells assumptes que siguen sotmesos a la seua consideració, per Acord de la Junta de Govern o a petició d'un terç dels col·legiats.  
Article 26. Convocatòries  
L'Assemblea General es convocarà per Acord de la Junta de Govern, ja siga per iniciativa pròpia o a petició d'un terç, com a mínim, dels col·legiats, en els casos d'Assemblea General Extraordinària. La convocatòria d'Assemblea General s'inserirà al tauler d'anuncis del Col·legi, inclòs l'orde del dia, i es notificarà a tots els col·legiats i s'haurà d'enviar amb una antelació del menys quinze dies a la data de la celebració. Quan la convocatòria estiga feta a petició dels col·legiats, no es podrà demorar la celebració de la Junta més de quaranta-cinc dies des de la presentació de la petició.  
Si el que es pretén és un vot de censura contra la Junta o algun dels seus membres, la petició haurà de ser subscrita per un terç dels col·legiats, i expressar clarament els motius en què es fonamenta.  
Des del moment de la tramitació de la convocatòria, tota la documentació i antecedents dels temes a debatre estaran en la secretària a disposició dels col·legiats.  
No podrà ser objecte de deliberació, o acord, cap assumpte que no figure inclòs en l'orde del dia, sense perjudici que, en el torn de precs i preguntes es puga plantejar la conveniència de tractar determinats assumptes en assemblees posteriors.  
Article 27. Constitució  
Tant les assemblees ordinàries, com les extraordinàries, es constitueixen amb l'assistència de tots els col·legiats presents, i caldrà, per a la seua vàlida constitució en primera convocatòria, la concurrència d'un quinze per cent dels col·legiats. En segona convocatòria, que haurà de celebrar-se després de transcorreguts trenta minuts de l'hora anunciada per a la primera, quedarà vàlidament constituïda, siga quin siga el nombre de col·legiats presents.  
Si l'objecte de l'Assemblea General extraordinària és la moció de censura, hi caldrà l'assistència d'un terç dels col·legiats i perquè prospere serà necessari el vot favorable de la meitat més un de tots els assistents.   
El president moderarà els debats, concedirà i retirarà la paraula, i tindrà cura perquè el debat transcórrega segons les regles de la llibertat i el respecte cap a totes les persones.  
Fins a cinc dies abans de la celebració de la Junta, es podran presentar esmenes i alternatives a la proposta de l'orde del dia, que hauran d'anar signades per un mínim de 30 col·legiats; el dit orde del dia haurà de ser comunicat als col·legiats, amb una antelació mínima de 48 hores.  
Article 28. Adopció d'acords  
Les votacions seran ordinàries, nominals o secretes; aquestes últimes es realitzaran, en tot cas, quan la votació tracte d'elecció de càrrecs, o es tracte d'assumptes que afecten la intimitat o l'honor de les persones.  
Els acords s'adopten per majoria dels assistents, llevat que s'exigisca un quòrum especial, i obligarà tots els col·legiats, presents i absents.  
De tots els acords s'estendrà Acta que serà transcrita en un llibre amb aquesta finalitat, el qual, serà diligenciat degudament pel secretari.  
CAPÍTOL III  
De la Junta de Govern  
Secció primera  
Disposicions generals  
Article 29  
a) Els membres de la Junta de Govern seran elegits pel cos electoral, compost per tots els col·legiats en plenitud dels seus drets, mitjançant vot personal i secret o per vot per correu, en acte públic convocat per a aquest efecte.  
b) La Junta de Govern exercirà les funcions que estatutàriament té atribuïdes, amb tots els drets i obligacions que es deriven de la Llei i dels acords emanats de l'Assemblea General, la qual queda facultada per a adoptar totes les mesures legals i reglamentàries que crega pertinents per a assegurar el compliment d'aquelles funcions.  
c) Els membres de la Junta de Govern no podran delegar les pròpies atribucions o competències. Però es podran auxiliar en les seues funcions mitjançant la creació de comissions formades pels col·legiats i presidides per un membre de la Junta.  
d) Els membres de la Junta de Govern seran elegits d'acord amb les disposicions establides en aquests Estatuts, i per la seua representativitat seran inamovibles, llevat de les causes previstes en l'article 30.  
e) En el supòsit de produir-se la vacant de més de la meitat dels membres de la Junta de Govern, es procedirà a la convocatòria d'eleccions, conforme al procediment establit en els presents Estatuts.  
Secció segona  
Duració del mandat i causes del cessament  
Article 30. Els càrrecs de la Junta de Govern tindran una duració de quatre anys, i es renovaran, en finalitzar el dit termini, la totalitat dels càrrecs.  
Els membres de la Junta poden ser reelegits o optar a un altre càrrec.  
Els membres de la Junta de Govern cessaran per les causes següents:  
a) Expiració del termini per al qual han sigut elegits.  
b) Renúncia de la persona interessada.  
c) Condemna per sentència ferma, que comporte inhabilitació per a càrrecs públics.  
d) Sanció disciplinària ferma, per falta greu o molt greu.  
e) Pèrdua de la condició d'elegibilitat, d'acord amb aquests Estatuts.  
f) Nomenament per a exercir càrrecs en l'administració central, autonòmica, local o institucional, que suposen incompatibilitat.  
g) Resolució judicial ferma en aquest sentit.  
h) Aprovació de moció de censura, segons allò que s'ha regulat en aquests Estatuts.  
Article 31. S'entendrà que la persona interessada renúncia al càrrec, quan deixe d'assistir sense causa justificada a tres sessions seguides, o a cinc alternes, de la Junta en un mateix any i sense motius justificats.  
Secció tercera  
Del Ple de la Junta de Govern  
Article 32. Els membres de dret de la Junta de Govern seran: el president, el vicepresident, el secretari, el tresorer, el ponent de Cultura i dos vocals.  
Les vacants que durant el mandat es produïsquen en el si de la Junta de Govern, excepció feta del càrrec de president, que serà substituït pel vicepresident, seran cobertes en un termini de dos mesos, des que es produïsquen per les persones que nomene la Junta, que hauran de reunir les condicions d'elegibilitat establides en aquests Estatuts i ser ratificades en la primera Assemblea General que se celebre. En tot cas, les persones així nomenades cessaran en el càrrec quan haguera correspost fer-ho a la persona que substituïsquen. Si no és ratificada per l'Assemblea, la persona designada per la Junta cessarà i serà nomenada per a ocupar el càrrec que resulte designat per l'Assemblea en aquell mateix acte.  
Quan el nombre de places vacants de la Junta supere la majoria de membres de ple dret, es convocaran noves eleccions per a cobrir-les. La Convocatòria es farà durant els deu dies següents de ser efectiva la vacant que suposava la pèrdua de l'esmentada majoria.  
Article 33. Convocatòria de reunions  
1. El Ple de la Junta s'haurà de reunir obligatòriament almenys una vegada cada mes, i extraordinàriament, quan ho demanen almenys quatre dels seus membres i sempre que les circumstàncies ho aconsellen o per petició del president.  
2. Perquè el Ple de la Junta quede vàlidament constituït, caldrà que estiguen presents, en primera convocatòria, almenys quatre membres que la formen; si no hi ha el nombre suficient, es reunirà mitja hora després de la indicada per a la primera convocatòria, amb les persones presents i, siga quin siga el nombre, quedarà vàlidament constituïda.  
3. Les convocatòries les farà el secretari, de forma fefaent i amb mandat previ de la Presidència, i indicaran la data, el lloc de la reunió, l'hora de la primera i de la segona convocatòria i l'orde del dia. Les quals hauran de ser enviades, almenys, amb set dies hàbils d'antelació, llevat que, per raons importants o urgents, s'acorde convocar-les amb caràcter d'urgència, en un termini que mai no podrà ser inferior a quaranta-vuit hores.  
4. Juntament amb la convocatòria, haurà d'acompanyar-se la documentació relativa als assumptes a tractar i debatre, que figuren inclosos en l'orde del dia, llevat que a juí del president no es considere necessari.  
5. No podrà ser objecte de deliberació, o acord, cap assumpte que no figure inclòs en l'orde del dia, llevat que, constituït vàlidament l'òrgan col·legiat, siga declarada la urgència de l'assumpte pel vot favorable de la majoria dels presents.  
Els acords seran adoptats per majoria de vots dels assistents i, en cas d'empat, decidirà la presidència.  
6. L'assistència a les reunions serà obligatòria.  
Article 34. La representació dels membres de la Junta no és delegable. Tanmateix, el membre de la Junta que es trobe impedit d'assistir a la reunió podrà, això no obstant, expressar per escrit la seua opinió en els assumptes de l'orde del dia que estime convenient, l'escrit dels quals serà llegit oportunament en la reunió.  
CAPÍTOL IV  
Facultats de la Junta de Govern  
Article 35. Seran facultats de la Junta de Govern:  
a) Prestar col·laboració a les autoritats universitàries, acadèmiques o administratives en general, per a la millor ordenació de l'ensenyament i per al major perfeccionament i la defensa eficaç dels interessos.  
b) Imposar als col·legiats les correccions disciplinàries que estableixen aquests Estatuts i denunciar a les autoritats, si procedeix, les conductes que siguen constitutives de delicte o signifiquen un perill per a la salut bucodental.  
c) Proposar a les autoritats pertinents la promulgació de normes tendents al perfeccionament de l'exercici de la professió, en benefici i garantia de la salut publica.  
d) Perseguir l'intrusisme professional en qualsevol forma que siga, i exercir amb aquesta finalitat les accions legals corresponents.  
e) Redactar els pressupostos i rendir els comptes anuals. Recaptar, distribuir i administrar els fons del Col·legi, com també el seu patrimoni i altres recursos que li siguen atribuïts.  
f) Dictar i aprovar les normes de desplegament i complementàries, que es creguen convenients, per a garantir i millorar el funcionament correcte de les estructures i els serveis del Col·legi, inclosos la contractació de personal i els assessors tècnics que estimen necessaris.  
g) Constituir les seccions i comissions que es consideren necessàries per a la gestió o la redacció d'assumptes concrets, de caràcter general, que incumbisquen al Col·legi.  
h) Convocar les assemblees generals ordinàries o extraordinàries, segons convinga.  
i) Determinar sobre l'admissió dels professionals que sol·liciten la incorporació al Col·legi.  
j) Interpretar aquests Estatuts i determinar per analogia, de preceptes o de fets, les situacions que no apareguen resoltes d'una manera expressa i concreta.  
k) Dirimir en procediment arbitral les controvèrsies que es produïsquen entre col·legiats o entre els col·legiats i els seus clients, a petició dels interessats.  
l) Vetlar pel compliment de les disposicions sobre defensa de la competència i competència deslleial i la Llei General de Publicitat.  
m) Determinar les quotes, ordinàries o extraordinàries, que han de pagar els col·legiats per al sosteniment de les càrregues i serveis col·legials.  
n) Informar els col·legiats de totes les qüestions que puguen afectar-los, ja siguen d'índole corporativa, col·legial, professional o cultural, de les quals la Junta de Govern tinga notícies.  
De cada reunió que tinga el Ple de la Junta s'estendrà acta, que serà transcrita en un llibre amb aquesta finalitat, el qual serà diligenciat degudament pel secretari.  
CAPÍTOL V  
Dels càrrecs de la Junta de Govern  
Secció primera  
Del president  
Article 36. El president és el representant legal del Col·legi, i presideix, si una disposició específica no disposa una altra cosa, tots els òrgans col·legials que es designen en el si del Col·legi, llevat de la Comissió de Recursos. Vetlarà pel compliment de la legislació vigent i de les disposicions o acords que dicten la Junta de Govern, l'Assemblea General i els altres òrgans, i exercirà a més les funcions següents:  
a) Farà complir els preceptes d'aquests Estatuts i els acords que adopte la Junta de Govern.  
b) Tindrà, amb caràcter general, la representació legal del Col·legi, i podrà signar i autoritzar tots els contractes, convenis, actes, oficis, o documents públics o privats, en què el Col·legi siga part.  
c) Convocarà, obrirà, presidirà, dirigirà i alçarà les sessions de la Junta i de l'Assemblea General.  
d) Signarà les actes corresponents.  
e) Autoritzarà els lliuraments o les ordes de pagament o d'ingrés.  
f) Visarà tots els certificats i els escrits que expedisca el secretari del Col·legi.  
Article 37. El càrrec de president i membre de la Junta de Govern serà gratuït; això no obstant, en els pressupostos col·legials figuraran les partides necessàries per a atendre, decorosament, les despeses de representació del Col·legi.  
Secció segona  
Del vicepresident  
Article 38. El vicepresident substituirà el president en casos d'absència, malaltia, o defunció, i exercirà, en tot moment, totes les funcions que li conferisca la presidència, dins de l'orde col·legial.  
Secció tercera  
Del secretari  
Article 39. Correspon al secretari:  
a) Exercir la fe pública de tots els actes, documents i antecedents que hi ha al Col·legi, i redactar i signar les actes de les sessions dels òrgans de Govern.  
b) Organitzar i custodiar l'arxiu de la documentació del Col·legi.  
c) És el cap superior del personal i de l'administració del Col·legi, sense perjudici de les facultats que puguen donar-se a un gerent.  
d) Expedir, amb el vistiplau del president, els certificats que se sol·liciten.  
Secció quarta  
Del tresorer   
Article 40. El tresorer tindrà a càrrec seu la custòdia i disposició immediata dels fons del Col·legi. i el control intern de les finances i comptes del Col·legi, controlarà els cobraments i pagaments i intervindrà totes les operacions d'ingressos i despeses, juntament amb el president.  
Haurà de presentar el pressupost i els comptes anuals de cada exercici, per a la seua aprovació per l'Assemblea General.  
Secció cinquena  
Del ponent de Cultura   
Article 41. El ponent de Cultura serà l'encarregat de supervisar i coordinar tots els actes, iniciatives, activitats i promocions culturals i científiques del Col·legi.   
Article 42. Dels vocals   
Correspon als vocals:  
1r. Col·laborar en els treballs de la Junta de Govern, i assistir a les seues deliberacions i reunions.  
2n. Formar part de les comissions que es constituïsquen per a l'estudi i desenvolupament de qüestions i assumptes determinats.  
3r. Totes les funcions que els encomanen el president o la Junta de Govern.  
CAPÍTOL VI  
Eleccions: requisits per a formar  
part de la Junta de Govern  
Secció primera  
Condicions per a ser elegible  
Article 43. Seran condicions comunes a tots els càrrecs ser col·legiat en exercici, estar al corrent en totes les obligacions col·legials i no estar afectat per prohibició o incompatibilitat legal o estatutària.  
A més de les condicions comunes, per a cada un dels càrrecs, en especial, seran exigides les següents:  
a) Per a ser president i vicepresident de la Junta de Govern, haver complit i acreditar un mínim de tres anys d'exercici professional.  
b) Per als altres càrrecs de la Junta de Govern, bastarà acreditar un mínim de dos anys d'exercici professional.  
Secció segona  
Presentació de candidatures  
Article 44. Les candidatures es presentaran a la Secretaria del Col·legi, des de la publicació de l'acord de convocatòria fins a un mes abans de la celebració de l'elecció.  
Totes les candidatures hauran d'estar formades pels set càrrecs titulars.  
Secció tercera  
Forma d'elecció  
Article 45. Tots els càrrecs de la Junta de Govern seran elegits per elecció universal, lliure, directa i secreta, mitjançant votació dels col·legiats, i s'atendrà quant al còmput del valor dels vots al que estableix l'article 12 b).  
Secció quarta  
Convocatòria  
Article 46. La Junta de Govern acordarà la convocatòria d'eleccions, amb una antelació mínima de dos mesos al dia de la celebració. L'anunci de convocatòria es publicarà en un dels diaris de major difusió a la província d'Alacant, en el termini de cinc dies, a partir de l'adopció de l'acord.  
La Junta haurà de comunicar la convocatòria, amb una antelació mínima de quaranta-cinc dies, mitjançant l'enviament d'una circular a tots els col·legiats.  
En la convocatòria es faran constar el dia i l'hora de celebració de les eleccions i l'hora de tancament d'urnes per al començament de l'escrutini.  
Amb 20 dies d'antelació a la celebració de les eleccions s'exposaran les llistes, amb el cens dels votants, al tauler del Col·legi, i en cas d'establir-se més d'una mesa electoral es farà constar la mesa en què correspon votar a cada u. Contra les citades llistes es podrà presentar recurs de reposició en el termini de cinc dies, des de la seua publicació.  
Secció cinquena  
Candidats  
Article 47. Els candidats hauran de complir amb els requisits que indiquen els articles 16 i 43, i sol·licitaran aquesta condició, per escrit, a la Junta de Govern del Col·legi. La sol·licitud haurà de fer-se per candidatures completes.  
La presentació de candidatures per als càrrecs de membres de la Junta de Govern haurà de ser amb el suport de les signatures, com a mínim, de 25 col·legiats.  
Els membres de la Junta que vullguen presentar-se a la reelecció hauran d'anunciar-ho abans de la publicació de l'anunci de convocatòria; sense perjudici que continuen exercint els seus càrrecs fins que es constituïsca la nova Junta de Govern.  
Secció sisena  
Aprovació de les candidatures  
Article 48  
1. Immediatament després de ser convocades les eleccions es constituirà la Mesa Electoral, que estarà formada pels membres de la Comissió de Recursos.  
Cap candidat no podrà ser membre de la mesa electoral. En cas contrari, la Junta de Govern designarà o elegirà, entre els col·legiats exercents i mitjançant sorteig, les persones que substituiran i ocuparan els seus càrrecs en la mesa electoral, i igualment podran nomenar-se suplents per a poder actuar de manera indistinta durant el transcurs de la jornada, i serà obligada la presència, almenys, de dos membres.   
2. L'endemà d'haver expirat el termini per a la presentació de candidatures, la Junta Electoral amb els membres designats, es reunirà en sessió extraordinària, i proclamarà les llistes dels candidats que complisquen les condicions d'elegibilitat. També alçarà acta, en què farà constar, motivadament, els fonaments d'exclusió de les candidatures no admeses.  
3. Les candidatures vàlidament proclamades s'exposaran al tauler d'anuncis del Col·legi.  
4. Una vegada publicades les candidatures al tauler d'anuncis, les que no hagen sigut acceptades podran presentar recurs de reposició en el termini de dos dies. La Junta Electoral resoldrà els recursos en el termini dels tres dies següents; en cas de no haver adoptat cap Acord en el dit termini, el recurs s'entendrà desestimat. En cas de resoldre'l favorablement, inserirà la nova candidatura al tauler d'anuncis.  
La resolució que recaiga en la via d'administrativa, i la interposició del recurs, no implicarà la interrupció del procés electoral, sense perjudici d'allò que, en aquest sentit, dispose el Tribunal de Justícia corresponent.  
5. Una vegada aprovades les candidatures, cada una podrà designar per escrit, davant de la mesa electoral, un o més interventors. Els interventors tindran dret a intervindre en tots els actes electorals i a presentar les reclamacions i recursos que creguen pertinents.  
Secció setena  
Procediment electiu   
Article 49   
1. L'elecció dels membres de la Junta de Govern es farà per votació de llistes tancades, en què podran prendre part tots els col·legiats inclosos en el cens electoral.  
L'acte electoral es farà el dia indicat en la convocatòria.  
El dit cens electoral serà publicat per la mesa electoral al tauler d'anuncis del Col·legi, en el termini dels cinc dies següents a la data de la convocatòria d'eleccions.  
2. Totes les incidències relatives al dit cens seran resoltes, per la mesa electoral, en el termini màxim de tres dies. No es podran plantejar incidències en el període anterior de cinc dies abans de la data de celebració d'eleccions.  
3. En l'hora i lloc previstos per a l'elecció s'instal·larà una urna, a càrrec de la mesa electoral, en què cada votant depositarà una papereta que contindrà la llista de candidats elegida. Les paperetes seran de color blanc, i per tal de facilitar la uniformitat seran facilitades pel Col·legi, i aniran a càrrec seu.  
4. Els votants hauran d'acreditar a la mesa electoral la seua personalitat. La mesa comprovarà la inclusió en el cens elaborat per a les eleccions, el seu president pronunciarà en alta veu el nom i cognoms del votant, i indicarà que vota, i després d'això s'introduirà la papereta en l'urna corresponent.  
5. Seran nuls tots els vots recaiguts en persones que no consten en les candidatures aprovades i les paperetes que continguen frases o expressions diferents dels noms i càrrecs dels candidats proposats. També seran nuls els vots emesos per col·legiats que no estiguen capacitats per a votar.  
6. Finalitzada la votació dels assistents, es procedirà a la comprovació dels vots emesos per correu, prèvia comprovació de les dades de cada votant, i s'hi anul·laran aquells que hagen exercit de forma personal el seu dret al vot.   
7. Immediatament finalitzada la votació, es procedirà a l'escrutini de vots en el mateix lloc de la votació. En el dit recompte seran considerats nuls tots els vots recaiguts en persones que no consten en les candidatures aprovades, com també les paperetes que continguen frases o expressions diferents al nom i càrrec del candidat proposat. Del desenvolupament de la votació i del resultat de l'escrutini s'estendrà, tot seguit, un acta, que estarà signada per tots els membres de la mesa. Les actes seran llegides públicament davant dels assistents a l'elecció i proclamats els noms dels elegits. Una còpia d'aquesta acta serà exposada al tauler d'anuncis del Col·legi.  
8. Durant els dos dies següents, qualsevol candidat podrà impugnar, per escrit, tot l'acte electiu o demanar la correcció d'errors que s'hagen comés. La Comissió de Recursos, en la seua qualitat de Junta Electoral, ho resoldrà en els dos dies següents i concedirà o denegarà el que s'haja demanat. En el primer cas, si considera la concurrència de defectes invalidants, podrà convocar un nou acte electoral, d'ací a quinze dies. En el segon cas, el candidat impugnant tindrà llibertat de fer ús de les accions legals que l'assistisquen.  
9. Una vegada passats els terminis previstos en l'apartat anterior, la Junta de Govern ixent, amb la signatura del president i del secretari, expedirà d'ací a 15 dies els nomenaments corresponents a la candidatura que haja obtingut la majoria de vots.  
10. Els nomenaments dels elegits seran posats en coneixement de les conselleries i departaments competents en matèria de col·legis professionals.  
Secció vuitena  
El vot per correu  
Article 50.1 Aquells col·legiats que el dia de l'elecció no puguen anar a les urnes podran votar per correu, d'acord amb el procediment següent:  
a) Fins a 10 dies abans de l'elecció, l'interessat es dirigirà personalment, o mitjançant persona proveïda de poder notarial, a la Secretaria del Col·legi, i demanarà el certificat d'inclusió en el cens electoral i la resta de documentació electoral.  
b) En el termini de 48 hores, la Secretaria del Col·legi enviarà, per correu certificat, a la direcció que designe el col·legiat, el certificat d'inscripció en el cens i les paperetes i sobres adequats per a la votació.  
c) El col·legiat introduirà la papereta de votació en un sobre sense cap inscripció. Després, introduirà el sobre amb la papereta, el certificat d'inclusió en el cens electoral i una fotocòpia del DNI o carnet de col·legiat, en un altre sobre, que enviarà per correu certificat al Col·legi amb la menció següent: «Per a les eleccions del Col·legi de Protètics Dentals de la província d'Alacant».  
50.2 La Mesa Electoral recepcionarà tots els vots per correu que tinguen entrada al Col·legi abans del tancament de la votació, i s'encarregarà de la seua custòdia la persona designada en el si de la Comissió de Recursos.  
TÍTOL IV  
La Comissió de Recursos  
Article 51. La Comissió de Recursos és l'òrgan encarregat de la resolució dels recursos que, conforme a la Llei, puguen interposar-se contra els actes i resolucions de la Junta de Govern.  
Aquesta Comissió no està sotmesa a instruccions jeràrquiques de cap òrgan del Col·legi Professional, i haurà de respectar, en la seua actuació, els principis, garanties i terminis que la Llei reconeix als ciutadans i als interessats, en tot procediment administratiu.  
Article 52. Composició  
La Comissió de Recursos estarà composta per tres membres. Cap membre que forme part de la Junta de Govern del Col·legi Professional podrà formar part de la Comissió de Recursos.  
La Comissió serà elegida democràticament per l'Assemblea General cada 4 anys. I se celebraran eleccions dels membres de la Comissió, alhora que es realitza l'elecció de la Junta de Govern.  
Les vacants que durant el mandat es produïsquen, en el si de la Comissió de Recursos, seran cobertes en un termini de dos mesos, des que es produïsquen, per les persones que nomene la mateixa Comissió, i hauran de ser ratificades en la primera Assemblea General que se celebre. En tot cas, les persones així nomenades cessaran en el càrrec quan haguera correspost fer-ho a la persona que substituïsquen. Si no és ratificada per l'Assemblea, la persona designada per la Comissió cessarà i serà nomenat, per a ocupar el càrrec, qui resulte designat per l'Assemblea en aquell mateix acte.  
Article 53. Règim de funcionament  
Les decisions seran preses de forma democràtica i secreta pels membres de la Comissió, i serà requisit necessari per a la seua adopció que les decisions siguen adoptades per majoria de vots.  
La Comissió es reunirà en el termini màxim de cinc dies, comptadors des de la presentació de qualsevol recurs sobre el qual dictar l'acord, i almenys una vegada cada tres mesos, i sempre que qualsevol dels seus membres ho estime necessari, atenent les circumstàncies del moment.  
Les seues actuacions respectaran els principis, garanties i terminis que la Llei reconeix als ciutadans i als interessats, en tot procediment administratiu.  
A les reunions de la Comissió podrà ser convocat l'assessor jurídic del Col·legi, que tindrà veu però no vot.  
Article 54. Competència  
La Comissió de Recursos coneixerà dels recursos que es puguen interposar contra les resolucions de la Junta de Govern i dels actes de tràmit que determinen la impossibilitat de continuar el procediment o produïsquen indefensió, tot això conforme a les normes de dret administratiu.  
Les resolucions i actes dictats fent ús de les facultats o competències delegades de la Comunitat Valenciana, estaran sotmesos al règim d'impugnació general dels actes d'aquesta.  
Contra la desestimació dels recursos podrà interposar-se el corresponent recurs de reposició potestatiu, previ al contenciós administratiu, segons la Llei 30/92, de 26 de novembre.  
Article 55. Junta Electoral  
La Comissió de Recursos farà, en tot moment, les funcions de Junta Electoral.  
La Junta Electoral tindrà com a missió portar a bon terme tot el procés electoral, vigilar el compliment exacte dels termes previstos, resoldre els recursos que es presenten i signar les actes.  
TÍTOL V  
Règim econòmic i financer  
Article 56. El Col·legi té plena capacitat jurídica en l'àmbit econòmic i patrimonial, per al compliment de les seues finalitats.  
Article 57. Recurs econòmic ordinari  
Són recursos econòmics ordinaris del Col·legi:  
1) Les quotes d'incorporació dels col·legiats i de les actuacions ocasionals.  
2) Les quotes ordinàries dels col·legiats.  
3) Els ingressos procedents de publicacions, impresos, serveis, certificats, arbitratges, dictàmens, informes, i altres quantitats acreditades per altres serveis.  
4) Els rendiments financers derivats dels fons que tinga en depòsit o administre.  
5) Els rendiments dels béns i drets que integren el patrimoni del Col·legi.  
Article 58. La Junta de Govern exigirà la quantitat de la quota d'incorporació i de les quotes periòdiques i ordinàries del Col·legi i dels drets d'utilització dels serveis col·legials.  
L'Assemblea General fixarà la quantitat i forma d'abonament de les quotes extraordinàries que, eventualment, es requerisquen per atendre les necessitats del Col·legi.  
Article 59. Recursos econòmics extraordinaris  
Els recursos econòmics extraordinaris procediran de:  
1. Les quotes extraordinàries que aproven l'Assemblea General.  
2. Les subvencions, els donatius o qualsevol tipus d'ajuda econòmica que les persones o institucions, públiques o privades, atorguen al Col·legi.  
3. Els béns mobles o immobles que per herència, donació o qualsevol altre títol, passen a formar part del patrimoni del Col·legi.  
Article 60. Elaboració del pressupost  
El pressupost s'elaborarà amb caràcter anual, per anys naturals, d'acord amb els principis d'economia i eficàcia, i inclourà la totalitat d'ingressos i despeses col·legiales.  
Si es produeix la necessitat de fer una despesa no prevista en el pressupost, la Junta de Govern podrà fer l'habilitació necessària amb càrrec en transferència de crèdits o d'ingressos no previstos. Si la despesa no prevista consisteix en una inversió en béns immobles o la seua quantitat excedeix del vint per cent dels recursos ordinaris, haurà de sotmetre l'acord a aprovació prèvia de l'Assemblea General Extraordinària.  
Article 61. Aprovació  
En el cas que l'Assemblea General no aprove el pressupost ordinari d'un exercici, i sense perjudici de la seua revisió i posterior aprovació, el Col·legi funcionarà provisionalment amb el de l'any anterior, el qual s'entendrà prorrogat a aquests efectes.  
Article 62. En cas de dissolució del Col·legi, per alguna de les causes que establisquen les lleis vigents, la Junta de Govern actuarà com a comissió liquidadora. Els béns, si n'hi haguera, s'adjudicaran a l'organisme que el substituïsca o a les entitats públiques o privades, sense ànim de lucre, relacionades amb la salut dental.  
Article 63. Rendició de comptes  
Els comptes anuals del Col·legi hauran de ser aprovats en Assemblea General Ordinària de col·legiats, a celebrar en el mes de febrer de l'exercici següent a aquell objecte d'aprovació.  
Amb 15 dies d'antelació a la celebració de la Junta Ordinària, els comptes estaran al Col·legi i podran ser examinats per qualsevol col·legiat que així ho sol·licite.  
Article 64. Administració del patrimoni col·legial  
El patrimoni del Col·legi serà administrat per la Junta de Govern, i exercirà el seu tresorer les funcions d'ordinador de pagaments, amb el vistiplau del president.  
TÍTOL VI  
De l'exercici de la professió  
CAPÍTOL I  
Codi deontològic  
Article 65. Les normes del codi deontològic que estiguen vigents, una vegada aprovades per l'Assemblea General, seran de compliment obligatori en l'exercici de la professió, sense perjudici de les altres normes contingudes en aquests Estatuts.  
CAPÍTOL II  
Normes generals  
Article 66. El professional col·legiat és l'única persona autoritzada per a portar a terme, a la província d'Alacant, amb caràcter únic o principal, qualsevol de les tasques definides en l'article segon de la Llei 10/1986, de 17 de març.  
Article 67. Igualment, tindran plena capacitat i responsabilitat respecte dels laboratoris que dirigisquen, de conformitat amb allò que disposa la Llei 10/1986, de 17 de març, i les seues normes de desplegament.  
CAPÍTOL III  
De la inspecció dels laboratoris  
Article 68. La Junta de Govern podrà realitzar inspeccions dels laboratoris a requeriment de les autoritats, judicials o administratives, que corresponga.  
Article 69. El protètic dental serà responsable de les faltes col·legials que puga cometre, derivades de l'exercici professional o de l'incompliment de les obligacions establides per aquests Estatuts.  
Igualment, seran responsables, de forma personal i directa, els protètics dentals col·legiats, treballadors per compte d'altri, de les faltes en què incórreguen.  
TÍTOL VII  
Règim disciplinari  
Article 70. En virtut de la incorporació, els col·legiats accepten el règim disciplinari del Col·legi destinat a previndre, i corregir les infraccions dels deures col·legials i de les normes de deontologia professional, que s'estableixen amb caràcter general.  
Article 71. Faltes  
Les faltes comeses es classifiquen en lleus, greus i molt greus.  
Article 72. Són faltes lleus:  
1. No atendre els requeriments del Col·legi.  
2. Les incorreccions d'escassa transcendència en la realització dels treballs professionals.  
3. La desconsideració als companys col·legiats.  
Article 73. Són faltes greus:  
1. L'acumulació de tres o més faltes lleus.  
2. La infracció de normes deontològiques.  
3. Les ofenses greus a altres col·legiats.  
4. L'emissió d'informes o certificats en què es falte a la veritat o la falsedat en qualsevol dels documents que hagen de tramitar-se a través del Col·legi.  
Article 74. Són faltes molt greus:  
1. La reincidència en la comesa de faltes greus.  
2. Les consideracions com a faltes greus, sempre que es donen circumstàncies de greu perjudici, o dany material o moral, a tercers.  
Per raó de les infraccions abans assenyalades, podran imposar-se les sancions següents:  
a) Les faltes lleus seran sancionades amb l'advertiment, per escrit, de correcció de conducta per part del Col·legi.  
b) Les faltes greus seran sancionades igualment amb l'advertiment, per escrit, i podrà comportar, fins i tot, la suspensió en l'exercici professional d'un a tres mesos.  
c) Les faltes molt greus seran sancionades amb la suspensió en l'exercici entre 3 mesos i un dia a un any.  
En cas de reincidència en la comesa de faltes molt greus, es podrà acordar l'expulsió del Col·legi de l'infractor.  
Article 75. Prescripció  
Les faltes prescriuran al cap de sis mesos de la seua comesa, si són lleus; de dos anys, si són greus, i de tres anys, si són molt greus.  
Els terminis de prescripció començaran a comptar-se des de la data de comesa de les infraccions, i quedaran interromputs des que s'inicie el procediment disciplinari, amb coneixement de l'interessat.  
El termini de prescripció de les sancions començarà a comptar-se des de l'endemà del dia en què adquirisca fermesa la resolució per la qual s'imposa la sanció; les sancions imposades per faltes molt greus, prescriuran al cap de tres anys; les imposades per faltes greus, als dos anys, i les imposades per faltes lleus, a l'any.  
Article 76. Procediment sancionador  
La imposició de sancions als col·legiats és competència de la Junta, amb la instrucció prèvia d'expedient sancionador. En el cas que l'afectat per l'expedient disciplinari siga membre de la Junta, no podrà prendre part en les deliberacions, ni votar dins d'aquesta.  
Article 77   
1. Els expedients sancionadors s'iniciaran, en tot cas, per acord de la Junta de Govern, bé a iniciativa pròpia, o per denúncia signada per un col·legiat.  
2. L'acord d'iniciació d'expedient contindrà, com a requisit, el següent:  
a) Designació concreta de la persona o persones a qui s'instrueix l'expedient.  
b) Descripció de la presumpta falta.  
c) Designació de l'instructor i secretari de l'expedient.  
d) Les infraccions que aquests fets pogueren constituir.  
e) Sancions que els pogueren imposar.  
f) L'autoritat competent per a imposar la sanció i la norma que atribueix aquesta competència.  
3. Rebuda la notificació de l'acord per l'instructor, aquest procedirà a la comunicació a l'expedientat o expedientats de:  
a) L'acord rebut de la Junta de Govern, mitjançant transcripció literal d'aquest.  
b) La seua designació com a instructor, i  
c) La identitat de la persona nomenada com secretari.  
4. Els expedientats podran recusar els nomenaments de l'instructor i secretari per les causes, en la forma i el termini assenyalats en l'article 29, de la Llei de Règim Jurídic de les Administracions Públiques i del Procediment Administratiu Comú.  
5. L'instructor ordenarà la pràctica de quantes proves i actuacions conduïsquen a l'aclariment dels fets i a la determinació de les possibles responsabilitats susceptibles d'originar sancions.  
6. A la vista de les actuacions practicades es formularà, si procedeix, un plec de càrrecs, el contingut del qual s'estendrà als mateixos aspectes assenyalats en l'article 77.2. Apartats b), d), e), f).   
7. El plec de càrrecs es notificarà als interessats, i se'ls concedirà un termini de quinze dies hàbils perquè puga ser contestat.  
8. En el descàrrec podran proposar-se, o aportar-se directament, les proves que consideren oportunes els expedientats.  
9. L'instructor procedirà a practicar totes les que hagueren sigut proposades, llevat dels que tinguen notòria improcedència en relació amb els fets imputats, i a comprovar en quant fóra necessari les aportades.  
10. Contestat el plec de càrrecs, o transcorregut el termini per a fer-ho, i, si fa el cas, practicades les proposades pels inculpats i examinades les que hagueren presentat directament, l'instructor formularà proposta de resolució, que es notificarà als interessats, perquè en el termini de quinze dies hàbils puguen al·legar, quant consideren convenient per a la seua defensa a la vista de l'expedient, en què podran personar-se durant el dit termini.  
11. La proposta de resolució, amb tot allò que s'ha actuat, es trametrà a la Junta de Govern del Col·legi.  
En tot cas, llevat de causa imputable a l'interessat, que necessàriament es farà constar juntament amb la proposta de resolució, haurà de concloure's la instrucció de l'expedient en el termini de tres mesos.  
En trametre l'expedient, l'instructor ho notificarà als expedientats, i li farà saber que ha tingut lloc la seua tramesa a la Junta de Govern, i podrà l'interessat recusar aquells membres d'aquesta que estigueren sotmesos en alguna de les causes legals de recusació recollides en l'article 29 de la Llei 30/1992.  
12. A tots els membres de la Junta de Govern se'ls facilitarà còpia literal d'allò que s'ha actuat en l'expedient, amb quinze dies hàbils d'antelació, com a mínim, a la sessió en què la Junta de Govern haja de resoldre l'esmentat expedient.  
13. La Junta de Govern podrà acordar, una sola vegada, la pràctica de noves proves, si estima incompletes les practicades, i en aquest cas tornarà l'expedient a l'instructor, perquè es practique les que concretament se li ordenen, en el termini que es fixe.  
En aquest supòsit, l'instructor formularà nova proposta de resolució en concloure la pràctica de les proves, i els expedientats podran fer noves al·legacions, de conformitat amb el que disposa el punt 10 d'aquest article.  
14. La Junta de Govern haurà de dictar una resolució, en el termini inexcusable de tres mesos, a partir que reba l'expedient de l'instructor, llevat del que disposa el punt anterior.  
15. Les decisions de la Junta de Govern es prendran per majoria de vots, i resoldrà l'empat, si n'hi ha, el «vot de qualitat» del president. En el cas que la sanció proposada fóra la suspensió de l'exercici professional o l'expulsió del Col·legi, la decisió requerirà un mínim de dos terços de la Junta de Govern, i s'exclourà del còmput els membres que hagueren sigut recusats o eximits legalment.   
16. Les resolucions concretaran exactament la sanció o sancions que s'imposen i la forma i terminis en què tals sancions han d'executar-se, o, si fa al cas, el sobreseïment.  
17. Les propostes de resolució dels instructors no tindran caràcter vinculant per a la Junta de Govern.  
18. En tot cas, s'aplicaran els articles 127 a 138 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb les modificacions introduïdes per la Llei 4/1999, de 13 de gener.  
TÍTOL VIII  
De la fusió, absorció i dissolució  
Article 78. La unió o fusió de dos o més col·legis de la mateixa professió, o de professió diferent, es podrà fer d'acord amb què disposen la Llei i el Reglament i s'establisca en els respectius Estatuts.  
L'acord d'unió, fusió i d'absorció portarà implícit l'acord de dissolució.  
Article 79. Una comissió mixta, que tindrà el caràcter de gestora nomenada per la Junta dels col·legis afectats, establirà els termes de la unió, fusió o de l'absorció i denominació del nou col·legi. Elaborarà els Estatuts pels quals es regirà, llevat del cas d'absorció, en què els Estatuts que han de regir seran els del col·legi absorbent, sense perjudici de les modificacions que la comissió fixe. Els acords i els estatuts elaborats per la comissió mixta se sotmetran a l'aprovació de les assemblees generals dels respectius col·legis afectats, que s'hauran de convocar exclusivament per a això.  
Un certificat de l'acord es trametrà als departaments de la Generalitat, competents en matèria de col·legis professionals.   
La certificat de l'acord inclourà el text dels nous estatuts aprovats.  
Per a la decisió de qualsevol d'aquestes qüestions caldrà l'assistència, a l'Assemblea General Extraordinària, d'un terç del cens electoral i haurà de ser aprovat per la meitat més un dels assistents.  
TÍTOL IX  
Règim jurídic dels actes i recursos  
Article 80. Actes nuls i anul·lables  
Són nuls de ple dret els actes emanats dels òrgans del Col·legi, en què es done algun dels supòsits següents:  
a) Els qui lesionen els drets i llibertats susceptibles d'empara constitucional.  
b) Els dictats per òrgan manifestament incompetent, per raó de la matèria o del territori.  
c) Els qui tinguen un contingut impossible.  
d) Els qui siguen constitutius d'infracció penal o es dicten com a conseqüència d'aquesta.  
e) Els dictats prescindint totalment i absolutament del procediment legalment establit, o de les normes que contenen les regles essencials per a la formació de la voluntat dels òrgans col·legiats.  
f) Els actes expressos o presumptes, contraris a l'ordenament jurídic, pels quals s'adquireixen facultats o drets quan no tinga els requisits essencials per a la seua adquisició.  
g) Qualsevol altre que guarde analogia amb els anteriors i que una disposició de rang legal qualifique de nul de ple dret.  
Són anul·lables els actes que incorren en qualsevol infracció de l'ordenament jurídic, fins i tot la desviació de poder.  
Article 81. Notificacions  
Els acords que hagen de ser notificats personalment als col·legiats, referits a qualsevol matèria, podran fer-se al domicili professional que tinga acreditat al Col·legi, en compliment del deure de comunicació del mateix establit en els presents Estatuts.  
Article 82. Eficàcia dels actes  
Els acords de l'Assemblea General i de la Junta de Govern i les decisions del president es presumiran vàlids i produiran efectes des de la data en què es dicten, llevat que en aquests es dispose una altra cosa.  
Article 83. Recursos  
Els actes i acords de l'Assemblea General esgoten la via administrativa corporativa i, en conseqüència, són recurribles directament davant de la jurisdicció contenciosa administrativa, llevat que corresponga una altra via jurisdiccional, conforme a les lleis i previsions d'aquests Estatuts.  
Contra els actes, les resolucions i els acords de la Junta de Govern, que estiguen subjectes al dret administratiu, podrà interposar-se recurs davant de la Comissió de Recursos, en el termini d'un mes des de la notificació, o si fa al cas, publicació de l'acord, acte o resolució que es tracte.  
Als efectes previstos d'aquest recurs de reposició, s'entén que són actes subjectes a dret administratiu, en tot cas, els que s'efectuen en virtut de l'exercici de funcions administratives, bé siga per comanda legal, bé per delegació de les administracions públiques, així com els relatius a processos electorals i a la potestat disciplinària i sancionadora.  
Quan els actes o acords de la Junta de Govern no siguen dels sotmesos a dret administratiu, el recurs de reposició tindrà el caràcter de reclamació prèvia a les vies jurisdiccionals diferents de la contenciosa administrativa.  
Les resolucions recaigudes esgotaran la via col·legial i es podran recórrer davant de la jurisdicció contenciosa administrativa.  
Article 84. Executivitat  
Els acords i les resolucions del Col·legi seran executius, no obstant això, la Junta de Govern, en cas de sanció, podrà acordar, a petició del recurrent o d'ofici, la suspensió de l'execució, mentre que no siga ferm l'acte impugnat, quan aquesta poguera causar perjudicis d'impossible o difícil reparació, o quan la impugnació es fonamente en algunes de les causes de nul·litat previstes en l'article 62 de la Llei 30/92.  
Article 85. Altres normes  
Per a tot el no especificat en el present títol, s'aplicarà la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, i normes que substituïsca.  
TÍTOL X  
Règim de distincions i premis  
Article 86. Distincions i premis  
Les persones que hagen destacat en la defensa i desenvolupament de la professió de protètic dental, podran ser distingides amb una menció honorífica.  
La dita menció consistirà en el reconeixement públic de la labor duta a terme per la dita persona i haurà d'acordar-se en Junta General Extraordinària convocada a aquest efecte, a proposta de la Junta de Govern o d'un 10 per 100 dels col·legiats.  
La menció honorífica requerirà, en tot cas, el vot favorable de les dues terceres parts dels assistents, a la Junta General Extraordinària referida.  
DISPOSICIONS TRANSITÒRIES  
Disposició transitòria primera  
L'assemblea constituent del Col·legi se celebrarà de la manera següent:  
a) La convocatòria, la signarà la Comissió Gestora del Col·legi Oficial de Protètics Dentals de la província d'Alacant.  
b) La convocatòria de l'Assemblea Constituent del Col·legi es notificarà a tots els col·legiats pertanyents a la província d'Alacant i es publicarà en el Diari Oficial de la Generalitat i en els periòdics de major difusió a la província d'Alacant.  
c) La convocatòria s'haurà de publicar amb una antelació de vint dies naturals al dia de la seua celebració.  
d) L'orde del dia de l'Assemblea serà el següent:  
- 1. Ratificar a la Comissió Gestora, i aprovar, si fa al cas, la seua gestió.  
- 2. Aprovar els Estatuts definitius del Col·legi.  
- 3. Constitució formal del Col·legi.  
- 4. Elecció dels membres dels òrgans col·legiats de Govern.  
e) Presidirà l'Assemblea una mesa formada per tres membres de la Comissió Gestora, que faran de mesa electoral.  
Disposició transitòria segona  
A l'efecte de l'Assemblea constituent, es consideraran col·legiats tots aquells que exercisquen la seua activitat a la província d'Alacant i es troben inclosos en el cens de protètics dentals de la província d'Alacant.  
Disposició transitòria tercera  
En allò no previst en aquests Estatuts regirà, amb caràcter supletori, la Llei 30/1992 o conforme a allò que disposa la disposició transitòria primera de la dita Llei, per aquella legislació que complete l'especifica de les corporacions de dret públic.  
Disposició transitòria quarta  
Els presents Estatuts i les modificacions que, si fa al cas, es produïsquen, entraran en vigor l'endemà de la seua publicació en el Diari Oficial de la Generalitat.